過深浦羅給事隠舊居
作者：方一夔
朝代：宋

paragraphs: 給事三父子，著籍古池陽。
販夫偶奇貨，末暮來錢塘。
維時漢運衰，紫宸厭天狼。
長鯨沸河洛，幅裂萬里疆。
惟子曉大義，白筆摇風霜。
願提十萬旅，巢穴傾朱梁。
青雲不假翼，無路凌高翔。
其事竟無成，青史垂芬芳。
中原轉莽莽，一垤爭侯王。
登高抉浮雲，極目慘八荒。
遐想同心人，過君橋梓鄉。
徘徊扣牧子，遺跡悲荒凉。
區區夏蟲知，知我於詩長。
豈知用心處，流落不忘唐。
我欲傳高士，置君後柴桑。
含情苦摇蕩，佇立蒼洲旁。